Frúarkirkjan í Yamoussoukro

Frúarkirkjan í Yamoussoukro (franska: Basilique Notre-Dame de la Paix) er kaþólsk kirkja í Yamoussoukro á Fílabeinsströndinni. 

Kirkjan er talin stærsta kirkja í heimi. Hún er 149 metrar á hæð, að meðtaldri hjálmhvelfingunni ofan á hvolfþakinu. Flatarmál hennar er 70.000m² og hún getur hýst 18.000 manns. Péturskirkjan í Róm er fyrirmynd Frúarkirkjunnar en ólíkt Péturskirkjunni eru fáar styttur í Frúarkirkjunni en mikið af súlum.

Félix Houphouët-Boigny, fyrsti forseti Fílabeinsstrandarinnar, átti hugmyndina að því að byggja stærstu kirkju í heimi í landinu. Hann lét byggja hana í heimabæ sínum, Yamoussoukro, sem hann hafði gert að höfuðborg landsins í stað Abidjan. Byggingin fór fram á árinum 1986 til 1989 og kirkjan var vígð 10. september 1990. Áður hafði Jóhannes Páll 2. páfi blessað hornstein kirkjunnar 10. ágúst 1985. Framkvæmdirnar voru nokkuð gagnrýndar vegna mikils kostnaðar, þar sem efnahagur Fílabeinsstrandarinnar var í niðursveiflu á þessum tíma og þar sem kaþólikkar eru aðeins smár hluti af íbúum landsins.

Tilvísanir

Flokkur:Kirkjur á Fílabeinsströndinni